Simone van Vuuren, 'n Sol-Tech-student, gesels oor haar beroepskeuse - Solidariteit GildesSolidariteit Gildes Simone van Vuuren, 'n Sol-Tech-student, gesels oor haar beroepskeuse - Solidariteit Gildes
Tuis / Ambagte / Simone van Vuuren, 'n Sol-Tech-student, gesels oor haar beroepskeuse
Simone van Vuuren, 'n Sol-Tech-student, gesels oor haar beroepskeuse
Die meeste mense verkeer steeds onder die wanindruk dat sekere beroepe uitsluitlik vir mans gereserveer is. Tog is daar vroue wat die teendeel bewys.
Simone van Vuuren, 'n Sol-Tech-student, vertel: "Ek is 'n ambagsvrou en geniet elke oomblik daarvan. Ek het my teoretiese opleiding in elektries vanaf Mei tot Augustus 2019 gedoen. Daarna my prakties, wat vanaf Januarie tot Junie 2020 moes duur, maar met Covid-19 eers in September 2020 afgehandel is. In November 2020 het ek met my een-jaar lange indiensopleiding by Zipcord begin. Daarna moet ek 'n ambagstoets aflê om my rooiseël te kry en as elektrisiën te kwalifiseer."
Wat het jou laat besluit om spesifiek elektries as rigting te kies?
"Ek het elektrisiteit as rigting gekies omdat dit my passie is. My pa het altyd in en om ons huis instandhoudingswerk gedoen. Hy het altyd die krag getoets vir foute en aan ons distribusiekas gewerk. As kind het ek hom altyd gehelp deur die skroewedraaier aan te gee of om die draadjies te knip. Hoe my pa alles bymekaar kon bring om ons huis se ligte te laat brand, het my 12-jaar-oue brein fassineer. Dis hier waar my liefde vir elektrisiteit begin het."
Hoe het jy jou studietyd in 'n klas vol mans ervaar?
"'n Klas vol mans is 'n klas vol hormone. Dit was moeilik aan die begin. Jy moet mooi dink voor jy praat, anders word dit wat jy sê verkeerd geïnterpreteer. Die mans het snaakse opmerkings gemaak, maar ek het geleer om dit te ignoreer."
En hoe beleef jy mans se optrede teenoor jou in die werkplek waar jy besig is met jou indiensopleiding?
"Die mans hanteer my asof ek as vrou niks vir myself kan doen nie. Dit het my eers laat voel asof ek nutteloos is, maar ek het met verloop van tyd vir hulle 'probeer' bewys dat ek dinge op my eie kan doen. Daar kom dalk so hier en daar 'n dag dat hulle vergeet dat ek ook dinge kan doen, maar ek help hulle vinnig reg. Ek is nie 'n 'wonder woman' nie – daar is dinge wat 'n vrou net nie ken doen nie, maar as jy nie probeer nie, sal jy nooit suksesvol wees nie en ook nooit weet of jy dit kan doen nie."
Wat is oor die algemeen mense se reaksie wanneer hulle besef watter loopbaan jy gekies het?
"Ek werk oor naweke by 'n kroeg waar ek in aanraking kom met baie mense. Party mense se reaksie laat my soms lag. Ek onthou toe ek nog besig was met my ambag het een van die mans my gevra wat ek 'swot' en toe ek vir hom sê dat ek 'n elektrisiën wil word en besig is met my ambag, was hy verbaas en kon dit nie glo nie. Mans sien vroue agter 'n rekenaar, nie in die veld of besig om in 'n distribusiekas te werk nie. Hulle het 'n wanpersepsie van watter tipe werk vroue behoort te doen."
Wie was jou gunsteling dosent en waarom?
"Een van my gunsteling modules was elektronika wat deur Angelique Jordaan aangebied is. Sy inspireer my want sy is die enigste vrou wat ek nog ooit ontmoet het wat 'n ambag agter haar naam het. Sy het my ook geleer wat ek vandag weet."
Sou jy sê mens boet vroulikheid in deur 'manswerk' te doen?
"Om in 'n manswêreld te werk, beteken nie dat jy minder vroulik is nie. Ek doen steeds alles wat 'n vrou doen. Ek trek steeds rokke aan en doen steeds my grimering wanneer ek nie werk nie. Ek sal nooit my oorpak buite werksure dra nie."
Wat sal jy vir vroue sê wat 'n ambag oorweeg?
"Vir 'n vrou wat hard kan werk en nie bang is om met haar hande te werk nie, of dit elektriesiën, passer-en-draaier of wat ook al is, doen dit'. As dit jou passie is, moenie dat enigiemand jou probeer oortuig om iets anders te doen nie. Moenie jou droom of passie opgee omdat ander mense 'n wanpersepsie het oor wat vroue behoort te doen nie, of dink jy kan dit nie doen nie."
Wat is jou toekomsplanne/-drome?
"My plan is om nadat ek my ambag voltooi het, 'n tekenaar te word. Dié ambag was 'n goeie keuse en 'n goeie agtergrond vir dit waarna ek streef. Die ambag het my soveel geleer en soveel inspirasie gegee en my net 'n stappie nader gebring aan my doelwit.
"Om 'n ambag agter jou naam te hê is jou grootste voordeel. Daar moet meer vroue in ambagte wees. Ons moet aan mans wat 'n wanpersepsie het oor hoe hard vroue kan werk, wys dat 'n 'manswêreld' ook 'n 'vroue-wêreld' kan wees. Ek glo dat vroue in 'n ambag stof in mans se oë kan skop."